钦定古今图书集成/明伦汇编/闺媛典/第364卷 > 会稽女郎
## 钦定古今图书集成/明伦汇编/闺媛典/第364卷 > 会稽女郎

按《列朝诗集》：兖东新嘉驿中壁间有题字云：“余生长
会稽，幼攻书史，年方及笄，适于燕客。嗟林下之风致，
事负腹之将军。加以河东狮子，日吼数声。今早薄言
往诉，逢彼之怒，鞭棰乱下，辱等奴婢。余气溢填胸，几
不能起。嗟乎！余笼中人耳，死何足惜！但恐委身草莽，
湮没无闻，故忍死须臾，候同类睡熟，窃至后亭，以泪”
和墨题三诗于壁，并序出处，庶读之者悲余生之不
辰，则余死且不朽。诗云：“银红衫子半蒙尘，一盏孤灯
伴此身。恰似梨花经雨后，可怜零落度残春。”“万种忧
愁诉与谁，对人强笑背人悲。此诗莫把寻常看，一句
诗成千泪垂。”天启初，余与袁小修北上见之，各有和
诗，再过之，则已圬墁不可复迹矣。